Lietuvos saugios laivybos administracijos

Direktorius

ĮSAKYMAS

DĖL LIETUVOS SAUGIOS LAIVYBOS ADMINISTRACIJOS DUOMENŲ ATVĖRIMO TAISYKLIŲ PATVIRTINIMO

2016 m. lapkričio 25 d. Nr. V-345

Klaipėda

Vadovaudamasis Lietuvos Respublikos teisės gauti informaciją iš valstybės ir savivaldybių institucijų ir įstaigų įstatymo 4 straipsniu ir Viešojo sektoriaus duomenų atvėrimo rekomendacijomis, patvirtintomis Lietuvos Respublikos susisiekimo ministro 2016 m. liepos 20 d. įsakymu Nr. 3-245(1.5E) „Dėl Viešojo sektoriaus duomenų atvėrimo rekomendacijų patvirtinimo“,

t v i r t i n u Lietuvos saugios laivybos administracijos duomenų atvėrimo taisykles (pridedama).

Direktorius	Robertinas Tarasevičius

PATVIRTINTA

Lietuvos saugios laivybos administracijos

direktoriaus 2016 m. lapkričio 25 d.

įsakymu Nr. V-345

LIETUVOS SAUGIOS LAIVYBOS ADMINISTRACIJOS

DUOMENŲ ATVĖRIMO TAISYKLĖS

I SKYRIUS

BENDROSIOS NUOSTATOS

1. Lietuvos saugios laivybos administracijos (toliau – Administracija) duomenų atvėrimo taisyklių (toliau – Taisyklės) tikslas – užtikrinti, kad Administracija didintų turimų duomenų bei informacijos prieinamumą ir taip puoselėtų skaidrų valdymą, skatintų gyventojų įsitraukimą į sprendimų priėmimo procesus ir gerintų verslo plėtros galimybes. Už Taisyklių įgyvendinimą atsakingi Administracijos Planavimo ir informacijos valdymo bei Informacinių technologijų skyriai.

2. Siekdama minėto tikslo, Administracija:

2.1. inicijuoja disponuojamų duomenų informacijos atvėrimą ir publikavimą Administracijos interneto svetainėje;

2.2. tai daro atvirais formatais, leidžiančiais atveriamus duomenis bei informaciją rasti, atsisiųsti, indeksuoti, rūšiuoti ir pakartotinai naudoti, naudojantis populiariausiais internetiniais paieškos įrankiais ir programine įranga.

3. Taisyklės reglamentuoja Administracijos duomenų atvėrimo organizavimą, administravimą ir plėtojimą.

4. Administracijos duomenų atvėrimo proceso svarbiausi uždaviniai:

4.1. nustatyti bendruosius techninius reikalavimus atveriamiems Administracijos duomenims;

4.2. užtikrinti kokybišką visuomenės informavimą apie atveriamus Administracijos duomenis;

4.3. sukurti Administracijos atvirų duomenų rinkmenų sąrašą.

II SKYRIUS

PAGRINDINĖS SĄVOKOS

5. Taisyklėse vartojamos sąvokos:

5.1. Atviri duomenys – Administracijos veiklos duomenys, viešai publikuojami Administracijos interneto svetainėje atviruoju formatu.

5.2. Atvirų duomenų naudotojai – verslas, visuomenė, institucijos.

5.3. Atvirų duomenų rinkmenų sąrašas – Administracijos atvertinų duomenų rinkmenų sąrašas.

5.4. Atvirų duomenų rinkmena – susistemintas duomenų, dokumentų ar kitos informacijos, išdėstytos pagal tam tikrus kriterijus, turinys.

5.5. Atvirų duomenų teikėjas – Lietuvos saugios laivybos administracija.

5.6. Atvirų duomenų brandos lygiai – duomenų atvėrimo įvertinimas, leidžiantis apibūdinti kokybinius duomenų prieinamumo, automatinio nuskaitymo ir galimybių juos pakartotinai naudoti aspektus. Skiriami penki brandos lygiai:

5.6.1. I brandos lygis: turinys publikuojamas žiniatinklyje (bet kokiu formatu) pagal atvirą leidimą pakartotinai naudoti informaciją;

5.6.2. II brandos lygis: turinys teikiamas struktūrizuotų duomenų, o ne skenuotų dokumentų forma;

5.6.3. III brandos lygis: turinys teikiamas atviruoju formatu;

5.6.4. IV brandos lygis: teikiant duomenis, žymėjimui naudojami URI elementai, kad vartotojai galėtų sukurti nuorodas į šiuos duomenis;

5.6.5. V brandos lygis: pateikiami duomenys siejami su kitų institucijų ar įstaigų atvirais duomenimis.

5.7. Atviras formatas – tai duomenų rinkmenos formatas, kuris nepriklauso nuo platformos ir yra prieinamas visuomenei be jokių apribojimų, kurie galėtų trukdyti pakartotinai naudoti duomenis, – HTML, XML, CSV, JSON, XHTML, XLS, XLSX ir kitų tipų bylos.

5.8. Atviras leidimas pakartotinai naudoti informaciją – dokumentas, kuris be apribojimų arba tik su keliais apribojimais suteikia prieigos, pakartotinio naudojimo ir platinimo teises atvirų duomenų naudotojams.

5.9. Institucija – Lietuvos saugios laivybos administracija.

5.10. Pareiškėjas – Lietuvos Respublikos pilietis; valstybės, pasirašiusios Europos ekonominės erdvės susitarimą, pilietis; užsienietis, turintis leidimą gyventi Lietuvos Respublikoje, ar šių asmenų grupė; Lietuvos Respublikos juridinis asmuo, juridiniai asmenys ar kitos organizacijos, įregistruotos valstybėje, pasirašiusioje Europos ekonominės erdvės susitarimą, ar jų atstovybės ir filialai, įsteigti Lietuvos Respublikoje.

III SKYRIUS

DUOMENŲ ATVĖRIMAS

6. Administracija atveria savo veiklos duomenis ir informaciją, išskyrus atvejus, kai informacijos publikavimas gali pažeisti teisę į asmens privatumą, komercinio konfidencialumo susitarimus, atskleisti valstybės paslaptį, daryti žalą valstybės saugumui, ir kitus įstatymuose numatytus atvejus.

7. Atveriami duomenys ir informacija turi apimti, bet neapsiriboti:

7.1. Administracijos darbuotojų darbo užmokesčio informacija;

7.2. Administracijos biudžeto informacija, kurioje išsamiai nurodomi gautų lėšų šaltiniai ir jų panaudojimas;

7.3. Administracijos veiklos duomenys ir informacija;

7.4. duomenys ir informacija apie vykdomus ir planuojamus Administracijos projektus;

7.5. viešųjų pirkimų informacija;

7.6. statistinė informacija;

7.7. valstybės tarnautojų ir darbuotojų, dirbančių pagal darbo sutartis, pareigybių aprašymai;

7.8. Administracijos priimti teisės aktai, jų projektai ir darbo reglamentas.

8. Atvirų duomenų rinkmenų sąraše nurodoma:

8.1. atvertinų duomenų ir informacijos rinkmenų pavadinimai;

8.2. šių rinkmenų atvėrimo data;

8.3. šių rinkmenų atnaujinimo periodiškumas valandomis, dienomis, savaitėmis arba mėnesiais;

8.4. jei ketinama atverti I arba II brandos lygio duomenis, turi būti nurodoma, kada planuojama tokius duomenis ar informaciją pateikti III ar aukštesniu duomenų brandos lygiu.

9. Atvirų duomenų rinkmenų sąrašą sudaro Administracijos Planavimo ir informacijos valdymo skyrius. Rinkmenų sąrašas publikuojamas Administracijos interneto svetainėje.

10. Atvirų duomenų rinkmenų sąrašas sudaromas vadovaujantis šiais kriterijais:

10.1. disponuojamų Administracijos duomenų ir informacijos tikslumas bei patikimumas;

10.2. atvertinų duomenų ir informacijos reikšmė didinant Administracijos skaidrumą, efektyvumą ir paslaugų teikimo kokybę;

10.3. atvertinų duomenų ir informacijos reikšmė įgyvendinant Administracijos išsikeltus strateginius tikslus;

10.4. potenciali atvertinų duomenų ir informacijos ekonominė nauda.

11. Administracijos atvirų duomenų srityje turi būti:

11.1. Publikuojami Administracijos atviri duomenys, nurodyti šių Taisyklių 6 ir 7 punktuose.

11.2. Galimybė teikti prašymus ir gauti Administracijos turimus atvirus duomenis ir informaciją. Jei yra naudojama atskira (išorinė) platforma, Administracijos interneto svetainėje turi būti publikuojamos nuorodos į teikiamos informacijos platformą ir jos turinį.

11.3. Nuorodos į kitų duomenų teikėjų atvertas duomenų rinkmenas, kai yra įžvelgiama nauda susieti tokią informaciją.

11.4. Informacija, nusakanti būdus, kuriais galima išsakyti nuomonę Administracijos teikiamos informacijos klausimais.

12. Administracijos atvirų duomenų srityje publikuojamus duomenis ir informaciją atvirų duomenų naudotojai gali naudoti pakartotinai, kaip nustatyta įstatymuose ir kituose teisės aktuose.

13. Administracijos atviras leidimas pakartotinai naudoti informaciją suteikia teisę pareiškėjui be atskiro institucijos sutikimo gautą informaciją:

13.1. viešai skelbti bet kokiu būdu, taip pat padaryti ją viešai prieinamą internetu ar kitais elektroninių ryšių tinklais;

13.2. atgaminti bet kokia forma ar būdu;

13.3. versti į kitas kalbas;

13.4. adaptuoti, apdoroti ar kitaip perdirbti;

13.5. platinti ir kitaip teikti (perduoti) tretiesiems asmenims.

14. Iš Administracijos gauta informacija negali būti iškraipoma ir (arba) naudojama siekiant tiesiogiai reklamuoti produktus ar paslaugas arba siekiant sudaryti prielaidą, kad produktas ar paslauga yra institucijos remiami ar kitaip skatinami, taip pat naudojama neteisėtais, nedorais, apgaulingais, nesąžiningais tikslais ar remiant tokius tikslus ir naudojama taip, kad klaidintų trečiuosius asmenis.

15. Pareiškėjas, pakartotinai naudodamas iš institucijos gautą informaciją, privalo nurodyti informacijos šaltinį ir datą, kada informacija buvo gauta, taip pat užtikrinti, kad nebus pažeistos kitų asmenų teisės ir teisėti interesai.

16. Administracijos atviras leidimas pakartotinai naudoti informaciją ir nuoroda į Lietuvos Respublikos teisės gauti informaciją iš valstybės ir savivaldybių institucijų ir įstaigų įstatymą yra skelbiami viešai Administracijos interneto svetainėje ir (jei naudojama) atskiroje (išorinėje) Administracijos informacijos platformoje.

17. Informacija pakartotinai naudoti teikiama neatlygintinai, išskyrus teisės aktuose nustatytus atvejus.

IV SKYRIUS

DUOMENŲ ATVĖRIMO ĮGYVENDINIMAS

18. Už Administracijos duomenų atvėrimą yra atsakingi Administracijos Planavimo ir informacijos valdymo bei Informacinių technologijų skyriai:

18.1. Planavimo ir informacijos valdymo skyrius:

18.1.1. sudaro ir periodiškai atnaujina ir papildo Administracijos duomenų rinkmenų sąrašą Administracijos skyrių pateiktais duomenimis;

18.1.2. nustato duomenų rinkmenų atvėrimo terminus ir jų atnaujinimo periodiškumą;

18.1.3. informuoja Administracijos direktorių apie šių Taisyklių pažeidimus.

18.2. Informacinių technologijų skyrius:

18.2.1. automatizuotu arba rankiniu būdu užtikrina atvertų duomenų atnaujinimo Administracijos atvirų duomenų srityje periodiškumą;

18.2.2. didina atvertų duomenų brandos lygį.

19. Administracijos skyriai privalo teikti Administracijos Planavimo ir informacijos valdymo skyriui duomenis, kaip numatyta šių taisyklių 6 punkte, ir bendradarbiauti duomenų atvėrimo klausimais.

_______________________